Dôvodová správa

Všeobecná časť

Na základe novely zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkov, stavovských organizáciách v zdravotníctve a o zmene a doplnení niektorých zákonov sa predkladá  návrh nariadenia vlády Slovenskej republiky, ktoré ustanovuje verejnú minimálnu sieť poskytovateľov ambulantnej zdravotnej starostlivosti a poskytovateľov ústavnej zdravotnej starostlivosti na územie Slovenskej republiky, kde zohľadňuje počet obyvateľov príslušného územia, geografické, demografické podmienky ako aj chorobnosť, úmrtnosť a migráciu na príslušnom území. 

Z hľadiska obsahu návrh predloženého naradenia vlády ustanovuje minimálnu sieť poskytovateľov všeobecnej ambulantnej zdravotnej starostlivosti a poskytovateľov špecializovanej ambulantnej zdravotnej starostlivosti na územie Slovenskej republiky a príslušných samosprávnych krajov. Verejná minimálna sieť poskytovateľov ambulantnej zdravotnej starostlivosti je vyjadrená počtom lekárskych miest a počtom sesterských miest na počet obyvateľov. Pri stanovovaní konečných čísel bola pracovnou komisiou pre optimalizáciu siete uskutočnená analýza a pri stanovení smerných čísel zohľadňovala viaceré kritéria ako: počet všetkých návštev poistencov u jedného lekára v príslušnom špecializačnom odbore za obdobie jedného roka ako aj za jeden deň, dĺžku vyšetrenia jedného poistenca, počet návštev poistencov za jeden deň na jedno dnes existujúce lekárske miesto, počet opakovaných návštev jedného poistenca na jedno dnes existujúce lekárske miesto a jednotlivé prepočty urobila samostatne pre každý samosprávny kraj. Až po takýchto prepočtoch stanovila konečné číslo v jednotlivých špecializačných odboroch tak, ako sú stanovené v jednotlivých prílohách. (Príloha.) 

Pri ustanovení minimálnej siete poskytovateľov ambulantnej zdravotnej starostlivosti v odboroch pediatria, geriatria a gynekológia je pri prepočtoch zohľadnená veková štruktúra obyvateľov. Minimálna sieť dialyzačných stredísk je vyjadrená počtom dialyzačných monitorov.

Návrh nariadenia vlády ustanovuje minimálny počet lôžok poskytovateľov ústavnej zdravotnej starostlivosti pre príslušné špecializačné pracoviská na území Slovenskej republiky a príslušných samosprávnych krajov. Návrh nariadenia vlády Slovenskej republiky ďalej definuje pevnú sieť poskytovateľov ústavnej zdravotnej starostlivosti v rámci verejnej minimálnej siete na zabezpečenie neodkladnej zdravotnej starostlivosti a zároveň určuje týmto poskytovateľom poskytovať zdravotnú starostlivosť v určených špecializačných pracoviskách na zabezpečenie 24 hodinovej dostupnosti. Určuje aj zoznam poskytovateľov ústavnej zdravotnej starostlivosti, ktorí poskytujú zdravotnú starostlivosť v rámci koncovej siete na príslušnom území.

Navrhovaná právna úprava je v súlade s  Ústavou Slovenskej republiky, s inými zákonmi Slovenskej republiky,  s medzinárodnými zmluvami a inými medzinárodnými dokumentmi, ktorými je Slovenská republika viazaná.
Návrh nariadenia vlády Slovenskej republiky nemá dopad na štátny rozpočet, rozpočty vyšších územných celkov a obcí. 

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu: Ministerstvo zdravotníctva Slovenskej republiky.

2. 	Názov právneho predpisu:  
	Návrh nariadenia vlády Slovenskej republiky o verejnej minimálnej sieti poskytovateľov zdravotnej starostlivosti.

3. 	Problematika návrhu právneho predpisu:
a)	nie je upravená v práve Európskych spoločenstiev:	- primárnom
- sekundárnom,
b)	nie je upravená v práve Európskej únie:		- primárnom
- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4 až 6 doložky zlučiteľnosti.

Doložka finančných, ekonomických, environmentálnych vplyvov, vplyvov 
na zamestnanosť a podnikateľské prostredie

1.	Odhad dopadov na verejné financie
Návrh nariadenia vlády Slovenskej republiky nemá dopad na štátny rozpočet, nemá dopad na rozpočty vyšších územných celkov a obcí. Predpokladá finančný dopad na jedno zdravotnícke zariadenie, ktoré je neziskovou organizáciou a ktoré nemá zriadené všetky špecializované pracoviská podľa § 7 ods. 5. Prehľad chýbajúcich špecializovaných pracovísk uvádzame v tabuľke č. 1. Rozpis kvantifikácie finančných prostriedkov je uvedený v tabuľke č. 2. Ide o predpokladanú celkovú sumu 17 843 195 Sk, ktorú si uvedené zdravotnícke zariadenie bude hradiť z vlastných zdrojov. Výdavky súvisiace s prevádzkou pracovísk budú hradené na základe zmluvných vzťahov s jednotlivými zdravotnými poisťovňami.

Tabuľka č. 1 Prehľad chýbajúcich oddelení
	Neurologické oddelenie	
Bratislavský kraj	-	
Trnavský kraj	Piešťany a Hlohovec	
Trenčiansky kraj	-	
Nitriansky kraj	-	
Žilinský kraj	-	
Banskobystrický kraj	-	
Prešovský kraj		
Košický kraj	-	
Spolu	1  oddelenie	

Odhadovaná suma na zriadenie pracoviska neurológie 			11 000 000 Sk
Odhadované mzdové náklady na ročnú prevádzku       	  		  5 129 832 Sk
Odhadované poistné za zamestnávateľa za ročnú prevádzku		  1 713 363 Sk
Spolu							       			17 843 195 Sk

Tabuľka č. 2 Prehľad finančných nákladov

	Neurologické oddelenie	
Bratislavský kraj	-	
Trnavský kraj	17 843 195 Sk
Piešťany a Hlohovec	
Trenčiansky kraj	-	
Nitriansky kraj	-	
Žilinský kraj	-	
Banskobystrický kraj	-	
Prešovský kraj	- 	
Košický kraj	-	
Spolu	17 843 195 Sk 	

2. Odhad dopadov na obyvateľov, hospodárenie podnikateľskej sféry a iných právnických osôb
Navrhovaná právna úprava nebude mať negatívny vplyv na obyvateľov, hospodárenie podnikateľskej sféry a iných právnických osôb.

3.	Odhad dopadov na životné prostredie
Navrhovaná právna úprava nebude mať negatívny dopad na životné prostredie. 

4.	Odhad dopadov na zamestnanosť
	Navrhovaná právna úprava nebude mať negatívny dopad na zamestnanosť v Slovenskej republike. 

5.	Analýza vplyvov na podnikateľské prostredie
Navrhovaná právna úprava nebude mať negatívny dopad na podnikateľské prostredie. 

Osobitná časť

K § 1
Ustanovuje sa predmet vypracovania nariadenia vlády, ktorým sa ustanovuje verejná minimálna sieť poskytovateľov ambulantnej zdravotnej starostlivosti a poskytovateľov ústavnej zdravotnej starostlivosti v Slovenskej republike. 

K § 2
Ustanovuje sa verejná minimálna sieť poskytovateľov všeobecnej ambulantnej zdravotnej starostlivosti a poskytovateľov špecializovanej ambulantnej zdravotnej starostlivosti ako počet lekárskych miest na celkový počet obyvateľov Slovenskej republiky a príslušných krajov. Prepočet lekárskych  miest v odboroch geriatria, pediatria a gynekológia sa stanovuje na počet obyvateľov v príslušnej skupine, ktorej sa zdravotná starostlivosť poskytuje. Na prepočet sa použili dostupné štatistické údaje zo Štatistického úradu Slovenskej republiky.   
Minimálna sieť poskytovateľov všeobecnej ambulantnej starostlivosti pre dospelých, všeobecnej ambulantnej starostlivosti pre deti a dorast je uvedená v prílohe č.1. (Údaje, z ktorých sa vychádzalo pri ustanovení verejnej minimálnej siete sú v prílohe.)
 Minimálna sieť poskytovateľov špecializovanej ambulantnej gynekologickej zdravotnej starostlivosti a poskytovateľov špecializovanej ambulantnej zubno-lekárskej zdravotnej starostlivosti ustanovená v prílohe č. 2. (Údaje, z ktorých sa vychádzalo pri ustanovení verejnej minimálnej siete sú v prílohe.)
 Minimálna sieť poskytovateľov inej špecializovanej ambulantnej zdravotnej starostlivosti je ustanovená v prílohe č. 3. (Údaje, z ktorých sa vychádzalo pri ustanovení verejnej minimálnej siete sú v prílohe.)

K § 3 
Ustanovuje sa verejná minimálna sieť dialyzačných stredísk na územie Slovenskej republiky a príslušných samosprávnych krajov v prílohe č. 4.

K § 4 
Ustanovuje sa verejná minimálna sieť agentúr domácej ošetrovateľskej starostlivosti, ktorá je vyjadrená počtom sesterských miest na územie Slovenskej republiky a príslušných samosprávnych krajov v prílohe č. 5. 

K § 5
Ustanovuje sa verejná minimálna sieť poskytovateľov ústavnej zdravotnej starostlivosti ako minimálny počet lôžok v príslušných špecializačných odboroch na území Slovenskej republiky a príslušných krajov Slovenskej republiky, ktorý je uvedený v prílohe č. 6. 

K § 6
Ustanovuje sa pevná sieť poskytovateľov ústavnej zdravotnej starostlivosti tak, že do pevnej siete poskytovateľov ústavnej zdravotnej starostlivosti bude zaradený jeden poskytovateľ, ktorý zabezpečí na území okresu alebo viacerých okresov podľa prílohy č. 7 nepretržitú, dostupnú a efektívnu neodkladnú zdravotnú starostlivosť pacientom, ktorí sú do ústavného zdravotníckeho zariadenia dopravení záchrannou zdravotnou službou. Z tohto dôvodu sa ustanovuje týmto poskytovateľom zriadenie konkrétnych pracovísk urgentný príjem, anestéziológia a intenzívna medicína, chirurgia, vnútorné lekárstvo alebo kardiológia, neurológia, gynekológia a pôrodníctvo, neonatológia, pediatria a nemocničná lekáreň a musia mať zabezpečenú 24 hodinovú dostupnosť týchto uvedených pracovísk a spoločných vyšetrovacích a liečebných zložiek v odboroch rádiodiagnostika, klinická biochémia a hematológia a transfuziológia. V zariadení spoločných vyšetrovacích a liečebných zložiek v odbore rádiodiagnostika je nevyhnutné prevádzkovať počítačový tomograf pre zabezpečenie včasnej a správnej diagnostiky u každého pacienta, ktorému sa poskytuje neodkladná zdravotná starostlivosť. Návrh vychádza z geografických podmienok na dostupnosť a zároveň rešpektuje aj regionálnu geografickú dostupnosť pre neodkladnú zdravotnú starostlivosť. Konkrétnych poskytovateľov zaradených do minimálnej pevnej siete k 1. januáru kalendárneho roka určia zdravotné poisťovne a ich zoznam uverejnia na svojej internetovej stránke. Táto skutočnosť umožňuje ponechať pevnú sieť ako otvorený systém, do ktorého sa o zaradenie po splnení stanovených podmienok môžu uchádzať aj tí poskytovatelia, ktorí v predchádzajúcom kalendárnom roku do pevnej siete zaradení neboli. Poskytovateľom zaradených do pevnej siete v okresoch Bratislava, Banská Bystrica a Košice sa určuje poskytovať zdravotnú starostlivosť na určených špecializovaných okrem pracoviska pediatrie, vzhľadom na to, že pediatrickú starostlivosť poskytuje na ich území detská nemocnica.

K § 7 
Koncová sieť poskytovateľov ústavnej zdravotnej starostlivosti, ktorí majú   celokrajskú alebo celoslovenskú pôsobnosťou, je uvedená v prílohe č. 8. Do koncovej siete boli zaradení poskytovatelia ústavnej zdravotnej starostlivosti, ktorí majú pre štát strategický význam a zároveň, na ktoré má Ministerstvo zdravotníctva Slovenskej republiky dosah,  takže štát dokáže garantovať činnosť týchto poskytovateľov zdravotnej starostlivosti aj v mimoriadnych situáciách. Zabezpečujú poskytovanie zdravotnej starostlivosti aj s prihliadnutím na  kritérium uvedené v § 5 ods. 1 písm. d) zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v súvislosti na  bezpečnosť štátu.  

K § 8
Verejná minimálna sieť pre hospic a mobilný hospic je stanovená minimálne jedeným poskytovateľom tejto zdravotnej starostlivosti na území každého samosprávneho kraja. 

K § 9
Určuje sa verejná minimálna sieť lekárskej služby prvej pomoci pre poskytovateľov všeobecnej ambulantnej zdravotnej starostlivosti pre dospelých na 100 000 obyvateľov, všeobecnej ambulantnej zdravotnej starostlivosti pre deti a dorast na 50 000 detí a špecializovanej zubno-lekárskej ambulantnej zdravotnej starostlivosti na 400 000 obyvateľov, ktorou sa zabezpečuje dostupnosť na príslušnom území.

K § 10
Poskytovatelia ústavnej zdravotnej starostlivosti ktorí nespĺňajú podmienky tohto nariadenia vlády,  môžu byť zaradení do pevnej siete  najdlhšie do  31. decembra 2010, ak na danom území nie je možné zaradiť iného poskytovateľa zdravotnej starostlivosti, ktorý spĺňa požiadavky uvedené v § 6 ods. 3 a 4.

K § 11
Zrušuje sa nariadenie vlády o verejnej minimálnej sieti č. 751/2004 Z. z.

K § 12
Navrhuje sa dátum nadobudnutia účinnosti nariadenia vlády.